《驺虞图》
明代·佚名

阳翟之山几千里，山头千丈神光起。
驺虞瑞世生其间，百兽争趋似群蚁。
漆光玄章耀朝日，雪色白毛濯秋水。
驺虞含仁性不残，两虎常从供饮食。
野人奔走告王庭，整驾取之劳玉趾。
鸾旗不动仙仗闲，逡巡俛首伏雕阑。
鼓吹导引入城市，填衢塞巷居民看。
咸言圣人尧舜德，基业永固安如山。
玉烛调元风雨时，草木芜芜禽兽繁。
储祥兆和四灵至，驺虞稀见从古难。
朅来赐宴承运殿，群臣拜贺欢心颜。
鹤驾东行献金阙，天门晓启红光发。
雕笼舁入龙颜喜，千官聚看称奇绝。
圣主谦冲不敢当，贤王逊美情尤切。
宠章飞动赐金敕，虎士腾挐分玉节。
归命丹青写作图，记此奇形前代无。
深林妥尾走妖狐，枯槎砺吻鸣老乌。
落木纷纷下空谷，阴风䬃䬃吹黄芦。
一朝金门拜赐归，华堂展玩皆欢呼。
什袭珍藏为至宝，金璧虽多孰敢估。

作者简介：亦称无名氏，是指身份不明或者尚未了解姓名的人。源于古代或民间、不知由谁创作的文学、音乐作品会以佚名为作者名称。